Metalliyhtye ei ole vielä kertonut omaa versiotaan skandaalista, vaan on vaiennut tyystin. Fanien mukaan bändin moderaattorit ovat myös poistaneet kriittisiä kommentteja parhaansa mukaan Facebookissa.

Valokuvakohu on nostattanut monien fanien vihat ruotsalaisbändi Arch Enemyn ylle. Kuvassa on laulaja Alissa White-Gluz, mutta kyseessä ei ole skandaalin aiheuttanut kuva. ZUMAwire/MVphotos

Ruotsalaisen melodisen death metal -bändin nimi Arch Enemy tarkoittaa suomeksi arkkivihollista. Vielä ennen joulua se oli pelkkä nimi. Joulun jälkeen Arch Enemy oli yhtäkkiä sadoille tai jopa tuhansille faneille nimensä mukainen bändi.

Yhtyeen Facebook-sivuille oli kertynyt keskiviikon ja torstain aikana sadoittain tulikivenkatkuisia kommentteja. Monet myös valittavat, kuinka moderaattorit yrittävät parhaansa mukaan poistaa kriittisiä kommentteja ja estää lähettämästä uusia, mikä vain pahentaa tilannetta.

Mutta miten arvostettu ja teknisesti huipputaitava metallibändi onnistui nostattamaan faniensa elektroniset soihdut ja hiilihangot niin nopeasti? Kaikki sai alkunsa, kun raskaampaan musiikkiin keskittyvä Metalblast julkaisi joulupäivänä valokuvaaja J. Salmeronin kertomuksen, kuinka hän joutui Arch Enemyn mustalle listalle puolustaessaan tekijänoikeuksiaan.

Porttikielto keikoille

Salmeron oli kesällä kuvaamassa bändiä Alankomaiden Fortarockissa. Hän otti onnistuneen kuvan bändin valovoimaisesta naisvokalistista Alissa White-Gluzista. Salmeron kertoo julkaisseensa sen Instagramissa, mistä fanit ja jopa White-Gluz itse lähtivät sitä ahkerasti jakamaan. Tästä valokuvaaja ei ollut vielä moksiskaan.

Pian Salmeron kertoo löytäneensä kuvan jaettuna vaateyritys Thunderball clothingin Instagram-tilillä. Kyseinen firma on tehnyt laulajan kuvassa näkyvät vaatteet. Valokuvaaja katsoi, että kyseessä on suora mainos, eikä tykännyt siitä, että hänen työtään käytetään ilmaiseksi kaupalliseen tarkoitukseen.

Salmeron kertoo työskentelevänsä päätoimisesti asianajajana Hollannissa ja ottaneensa kohteliaasti yhteyttä yritykseen ja selittäneensä, miten tekijänoikeudet toimivat. Hän sanoi, että yleensä hän vaatii luvattomasta käytöstä 500 euroa, mutta antaisi asian olla, jos firma lahjoittaisi sata euroa hollantilaiselle syöpäjärjestölle.

Valokuvaaja kertoo saaneensa viestin Arch Enemyn leiristä suoraan. Hänen mukaansa bändi ilmoitti, että sponsoreilla on oikeus käyttää kuvia, ja yleensä valokuvaajat ovat pelkästään kiitollisia näkyvyydestä. Salmeron toisti vastauksessaan näkemyksensä tekijänoikeuksista.

Salmeronin mukaan seuraavan viestin lähetti Arch Enemyn manageri ja entinen laulaja Angela Gossow. Metalblast on julkaissut väitetyn viestin sisällön. Gossow väitetysti kertoo, että kuva on poistettu, mutta jatkossa Salmeronilla ei ole mitään asiaa kuvaamaan Arch Enemyn keikkoja. Lisäksi Gossow ilmoitti kertovansa Salmeronista promoottoreille, levy-yhtiöille ja keikkamyyjille.

– Yksikään bändi ei halua paikalle valokuvaajaa, joka lähettää myöhemmin uhkaavia viestejä rahastaakseen kuvillaan, Gossow kirjoittaa Salmeronin mukaan. Salmeron uskoo, että Gossow halusi kostona tuhota hänen uransa keikkakuvaajana.

Terveisiä myös Suomesta

Tarinassa on kaksi puolta. Arch Enemy ei vain ollut kertonut omaa versiotaan skandaalista julkisesti 27. joulukuuta kello 17.00 mennessä ainakaan Facebookissa tai yhtyeen kotisivuilla. Monet fanit ovat toivoneet, että yhtye sen tekisi. Tiettävästi yhtye on katsonut, että vaateliike ei käyttänyt kuvaa mainostamiseen.

Kommenttien perusteella fanit eivät ole raivoissaan niinkään siitä, että Salmeronin ottama valokuva päätyi jaettuna Thunderball clothingin Instagram-tilille. Kuvien jakaminen ja upottaminen sosiaalisessa mediassa voi olla lainsäädännöllisesti kinkkisesti tulkittavissa myös tekijänoikeuksien näkökulmasta. Fanit ovatkin ensisijaisesti vihaisia siitä, miten yhtye on tilanteen hoitanut.

Kommentoijat huomauttavat, että Arch Enemy itse laulaa kappaleissaan anarkismista, kapinoinnista ja kaaoksesta, mutta samaan aikaan varjelee mustasukkaisesti kaikkia tekijänoikeuksiaan esimerkiksi Youtubessa. Kieltäytyminen sadan euron nimellisestä hyväntekeväisyysmaksusta näyttää sen valossa fanien mielestä vähintäänkin ironiselta, ellei jopa suorastaan ilkeältä. Useimmat kommentoijat tosin käyttävät huomattavasti voimakkaampia sanoja.

Yhtyeeltä ilmestyy tammikuussa cover-albumi Covered in blood. Sadat fanit ilmoittavat lataavansa sen vastalauseeksi ilmaisena netistä. Osa taas irvailee kysymällä, voivatko he maksaa pankki- tai luottokortin sijaan näkyvyydellä. Monet myös tiedustelevat, millaisen korvauksen Arch Enemy maksaa alkuperäisten biisien tekijöille.

Kommenteista löytyy myös paljon suomalaisia terveisiä. Yksi kirjoittaja uskoo, että mikäli bändi tulee kesällä Suomeen, ihmiset ovat vastassa keskisormien ja haistattelevien kylttien kanssa.

Arch Enemylle on merkattu yksi keikka Suomeen vuodelle 2019, John Smtih Rock festivalille Laukaalle heinäkuun loppupuolella.Yhtyeellä oli Facebookissa torstaina 27. joulukuussa 1,7 miljoonaa tykkääjää. Ruotsalaisorkesteri on julkaissut kymmenen studioalbumia.

J. Salmeron kertoo Youtube-videolla omin sanoin tapahtumista. Jos video ei näy, voit katsoa sen tästä linkistä.

Juttua korjattu 27.12.2018. Arch Enemylle on merkattu vuodelle 2019 yksi keikka Suomeen. Jutussa luki aluksi, että bändillä ei ole vielä Suomen-keikkoja tiedossa.